Marie Lønggaard
Marie Lønggaard tog lærereksamen i 1905 fra Femmers Kvindeseminarium og blev derefter ansat ved Gammel Hellerup Gymnasiums barneskole. Hendes kundskabstørst, især på det naturfaglige område, var imidlertid langtfra stillet. Hun aflagde allerede året efter adgangseksamen til Polyteknisk Læreanstalt, tog matematisk studentereksamen fra Wedels Studenterkursus i 1908 og begyndte at læse matematik på Københavns Universitet, mens hun stadig ernærede sig ved undervisning i folkeskolen. 1914 blev hun mag.scient. med talteori som speciale. 1914-22 var hun tilknyttet Femmers Kvindeseminarium. Sin livsgerning fik hun på Øregård Gymnasium, hvor hun var ansat fra 1918 til sin pensionering i 1954. Hun videreuddannede sig fortsat, bl.a. ved studieophold i Stockholm 1919 og i Paris 1920.
Marie Lønggaard blev som matematiklærer en institution på Øregård Gymnasium. Hendes interesse gjaldt ikke specielt matematik som videnskab, men hun kunne undervise i det. Hun blev respekteret som en farverig og dygtig personlighed, men også opfattet som en streng lærer, der ikke havde megen medlidenhed med de elever, som havde svært ved faget. De matematisk begavede elever underviste hun til gengæld energisk og inciterende. Hun dannede en halvprivat matematikerforening, hvor også udvalgte tidligere elever kunne deltage. Marie Lønggaard var medforfatter af en lærebog i matematik Regneregler og Formler, 1950, og hun var i årene 1942-54 som den eneste kvinde medlem af opgavekommissionen for mellem- og realskolen.
Det var en kendt sag på Øregård, at Marie Lønggaard spekulerede på Børsen. Hun elskede tal, og det morede hende at regne ud, hvordan hun kunne få det største udbytte af at investere sine penge. Pengene var ikke i sig selv målet. Selvom hun boede i et stort hus i Hellerup og havde både husbestyrerinde og havemand, så var hendes daglige livsførelse sparsommelig. Hun blev en rig dame. Det talte hun ikke selv højt om, men hendes gavmildhed var stor i situationer, hvor kolleger eller tidligere elever var i nød. Når det behøvedes, var hun altid parat til at give en håndsrækning. Marie Lønggaard elskede at rejse. Ved sin død i 1978 efterlod hun sig en millionformue, som hun testamenterede til et rejselegat for kvinder. Det er med sine 50.000 pristalsregulerede 1979-kroner Danmarks største kvinderejselegat og uddeles hvert år på Marie Lønggaards fødselsdag i to portioner til kvinder, der har gjort sig bemærket inden for videnskab og undervisning. Den første uddeling fandt sted i 1980. Modtagere var meget passende to fremtrædende matematikere: Gerd Grubb, den første kvindelige dr.phil. i faget, og formanden for Matematiklærerforeningen Ulla Kürstein Jensen.
KVINFO erhvervede de digitale ikke-kommercielle rettigheder til Dansk Kvindebiografisk Leksikon i 2001 og stillede værket til rådighed for offentligheden i en gratis online-udgave, hvor læserne fik mulighed for at søge på kryds og tværs i leksikonet.
Siden oktober 2022 har den digitale udgave været videreført på lex.dk, hvor man ved søgning tillige får resultater fra de øvrige værker på platformen. På lex.dk er mange af biografierne også blevet forsynet med fotos og illustrationer.